Sepsi OSK Sfântu Gheorghe continuă să spere la un loc în play-off, după ce a învins-o fără drept de apel pe FC Voluntari, cu scorul de 4-0, pe teren propriu, în penultima etapă a sezonului regular.
Gazdele au deschis scorul în minutul 10, din penalty, prin Marius Ştefănescu. Ilfovenii putea egala în finalul primei reprize, dar Andrei Dumiter a ratat două ocazii clare, iar Adam Nemec a irosit şi el o şansă bună, la aceeaşi fază.
În mitanul secund, Sepsi OSK s-a dezlănţuit și a înscris de trei ori într-un sfert de oră. În minutul 52, Kevin Varga a marcat cu un şut de la circa 25 de metri. Cosmin Matei a majorat diferenţa (58) cu un şut din marginea careului, iar Marius Ştefănescu a închis tabela în minutul 61, cu un şut fără preluare la centrarea lui Florin Ştefan.
După acest succes, Sepsi OSK acumulează 40 de puncte și rămâne în cursa pentru play-off. Covăsnenii sunt pe locul șapte, la un singur punct în spatele celor de la Universitatea Cluj și două față de Farul Constanța.